Bendelid gaan langer as ŉ halfeeu sitNealon Redhouse en Deon Harmse tydens ‘n vorige hofverskyning. Foto: Raahil Sain / ANA Die veroordeelde moordenaar en berugte bendelid, die 21-jarige Nealon Redhouse, sal in sy 70’s wees voor hy uit die tronk vrygelaat word. Redhouse is Maandag skuldig bevind op aanklag van die onwettige besit van ŉ vuurwapen en ammunisie, waarop die polisie beslag gelê het toe hy in Julie 2016 in Stuurmanstraat in Bethelsdorp in hegtenis geneem is. Kol. Priscilla Naidu, woordvoerder van die polisie, het gesê Redhouse is agt jaar tronkstraf opgelê vir die onwettige besit van ŉ vuurwapen en ammunisie waarvan vier jaar gelyklopend met ander langer vonnisse uitgedien sal word. ŉ 9 mm-pistool, koeëlvastebaadjie en twee selfone is gekonfiskeer. Naidu het gesê dié vuurwapen word verbind met verskeie ander sake van moord en ernstige misdade. Redhouse dien reeds tronkstraf uit vir moord. Hy is in Februarie verlede jaar effektief tot 18 jaar tronkstraf gevonnis vir twee moorde wat in November 2015 gepleeg is en ŉ reeks bykomende aanklagte. Redhouse en Deon Harmse (24) is in Julie verlede jaar gevonnis vir die moord op die 12-jairge Aliya “Angel” Tee. Hulle is elkeen effektief tot 30 jaar tronkstraf gevonnis in die hooggeregshof in Port Elizabeth. Hulle is vroeër skuldig bevind vir die skolier se moord en poging tot moord op haar ouers, Candice en Edmund Tee. Hulle is ook skuldig bevind op aanklagte wat verband hou met voorvalle waar hulle hulself as polisiebeamptes voorgedoen het en huisbraak met die doel om moord te pleeg. Die twee is tot 89 jaar tronkstraf gevonnis waarvan 30 jaar effektief uitgedien sal word. Redhouse se vonnis van 18 jaar vir die moorde in 2015 sal eers begin ná hy sy 30 jaar tronkstraf uitgedien het. Naidu het gesê Redhouse sal dus effektief 52 jaar in die tronk deurbring.